**פרק 6: אי החתולים ואטרקציות תיירותיות חתוליות ברחבי העולם**

דיסקליימר: קובץ זה נועד לשימושי האישי, אבל הוא מועלה כאן לנוחיותם של חירשים ולקויי שמיעה. הוא לא עבר הגהה דקדוקית וייתכן בהחלט שהוא לא מכיל 100% מהנאמר בפרק. עם זאת, הרוב הגדול כאן. קריאה נעימה.

(פתיח)

שלום לכולם, וברוכים הבאים לפרק השישי של "לשחק עם העובדות". אני רחלי ווקס, וכיף לי ממש שהצטרפתם. היום אני אדבר על נושא נעלה בעל חשיבות אדירה: **חתולים**. אי אפשר לדמיין את העולם שלנו בלי חתולים: דברים קטנים היו פשוט נשארים על המדף בלי שמישהו יפיל אותם, יצירות טקסטואליות חידתיות בעלות ערך אומנותי נשגב לא היו מחוברות על ידי רגליים קטנות ופרוותיות שמטיילות על מקלדות, ואין ספק שרשת האינטרנט הייתה לא יותר מאוסף של שניים-שלושה מחשבים מחוברים בחוט דיג בחדר חשוך.

אפשר לדבר המון על חתולים. אני, ספציפית, יכולה לפתוח פודקאסט שלם נוסף שידבר רק עליהם ושכולו יהיה רק מידע אישי שלי. אבל היום אני אתמקד בהיבט אחד של היצורים הפרוותיים הנעלים האלה, ולא אחד שגרתי במיוחד: אני אדבר על אתרי תיירות חתוליים מגניבים במיוחד מרחבי הגלובוס.

המשחק שהפרק של היום יתחיל ממנו הוא אי החתולים, Isle of Cats, שהוא משחק חמוד וצבעוני ו...חתולי, אני אדבר עליו בקצרה, ועל החתוליות שלו, ואז אגיע ממנו לאי החתולים ה**אמיתי,** ולמקומות מעניינים אחרים לחובבי זנבות ושפמים. מוכנים? הנה אנחנו מתחילים.

(תופים)

אז אי החתולים, או The Isle of Cats באנגלית, הוא משחק חמוד שבו אנחנו צריכים לעשות את המעשה המוסרי מכל – להציל חתולים. אנחנו תושבים של מקום בשם Squall's End, ולאחרונה הגיעה אלינו תגלית מרגשת: אחרי שבמשך שנים שמענו אגדות וסיפורים על אי מסתורי שחי בו גזע עתיק וחכם של חתולים קסומים, מסתבר שהכל היה נכון. האי אמיתי. אבל! האי המופלא נמצא תחת איום, מצידו של Vesh Darkhand המרושע, שמתקרב עם הצבא שלו אל האי ומאיים להרוס אותו! ואת שאר העולם.

אנחנו השחקנים באים לאי, וכל אחד ואחת מאיתנו מנסֵה ומנסַה להציל כמה שיותר חתולים. אנחנו מעלים אותם על הספינות שלנו, שהופכות למין תיבות נוח מודרניות מלאות בזנבות פרוותיים.

מבחינת מנגנון, המשחק הוא קצת טטריס של אריחים בצורת חתולים צבעוניים ואוצרות שאנחנו מוצאים בדרך. אנחנו לוקחים את החתולים לספינה עם סלסלאות, שזה הגיוני, חתולים אוהבים **קופסאות** מכל הסוגים, ומפתים אותם אלינו עם דגים, כמובן. מה שמוסיף מורכבות ועניין למשחק זה ה"שיעורים", ה- "lessons" שאוספים בדרך, שבאים ממגילות עתיקות של ותיקי האי. אלה בעצם יעדים שאם משיגים אותם אפשר לקבל עוד נקודות, והם קצת שונים באופי ממה שחלקנו רגילים ממשחקים אחרים: אפשר למשל... לקבל תשע נקודות אם יש על הספינה שלכם 5 חתולים סגולים בדיוק – מאוד ספציפי.

מבחינת רמת מורכבות מדובר על משחק בערך ברמה של קטאן, נגיד. כלומר זה לא משחק סופר פשוט, כמו נאמר סושי גו, או **יחסית דיי פשוט**, כמו טיקט טו רייד, אבל הוא גם ממש ממש לא מסובך מאוד כמו טרה מיסטיקה או טרפורמינג מארס. והנה הצלחתי להכניס את כל המשחקים שדיברתי עליהם בכל הפרקים עד כה למשפט אחד :).

מבחינת החתוליות של המשחק יש כאן הבנה מסוימת של חתולים, גם אם היא לא מושלמת. על הדגים והסלסלאות כבר דיברתי. עוד דוגמה היא האריחים של החתולים – אפשר לקחת אותם ולהזיז ולהפוך אותם איך שאנחנו רוצים, כי כידוע – Cats are liquid, חתולים הם חיה גמישה מאוד. מצד שני, אם תסתכלו על הפוזות של חלק מהחתולים הקסומים שעל הספינה, אז חלק שוכבים על הגב, מראים את הבטן שלהם, בתור מישהי שמבינה טוב שפת גוף של חתולים הם משדרים שהם מרגישים מאוד בטוחים ובנוח, אולי קצת בנוח מדי יחסית לזה שהם על ספינה זרה שאנשים שהם בתכל'ס לא מכירים הביאו אותם אליה בדרך אל הלא-כ"כ-נודע.

עוד משהו. בתוך המכסה הקופסתי של המשחק נכתב בפירוש שכחלק מההכנות למשחק יש להציב שם את חתול המחמד שלכם, אם יש לכם כזה בבית. אז מצד אחד יש כאן הנחה שגויה מאוד שאפשר פשוט להניח חתול איפה שרוצים שהוא יהיה. מצד שני, יש כאן הבנה ברורה מאוד שחתולים אוהבים קופסאות, ובאינטרנט יש אינספור תמונות של חתולים יושבים באמת בתוך הקופסה של Isle of Cats. תאמינו לו, הסתכלתי על עשרות כאלה בהכנות לפרק. בשבילכם, המאזינים, כמובן, זה חלק מהתפקיד שלי פה, לראות מלא תמונות של חתולים :).

(מעברון. מיאו מיאו 1)

גם במציאות שלנו, מחוץ ל...קופסה, קיים **אי חתולים אמיתי**. ושלא במפתיע, הוא נמצא ביפן. מיטיבי הלכת מביניכם אולי זוכרים שהזכרתי אותו במילה כבר בפרק הראשון של הפודקאסט, כשדיברתי על אי **הארנבים** של יפן. האמת היא, שביפן יש משהו כמו אחד עשר איים שידועים כ"אי החתולים". הרבה מהם הם איים שהתבצע בהם הרבה דיג, חתולים כאמור אוהבים דגים. אי החתולים כנראה הכי מפורסם הוא האי הקטנטן Aoshima שבמחוז Ehime (אהימה), בחלק הדרומי יותר של יפן. זה אי קטנטן שבו חיו נכון ל-2018-2019 סדר גודל של 220 חתולים – ושישה בני אדם. ב-1945 אאושימה היה כפר דייגים שחיו בו כ-900 איש, אבל עם השנים וההידלדלות בדיג יותר ויותר אנשים עזבו את האי לטובת מקומות עם יותר הזדמנויות, וכיום הגיל הממוצע באי הוא מעל 75 – והשליטים הם החתולים.

כנראה שהחתולים הגיעו לאי הזה על ספינות (ספינה) – היה נפוץ לקחת חתולים לספינות כדי שיצודו את העכברים והמזיקים האחרים שעליהן, ובמקרה של אאושימה הם פשוט נשארו באי. ולמקרה שתהיתם, תושבי האי מדווחים שעכברים הם בהחלט לא בעיה שקיימת באאושימה.

אפשר להגיע לאאושימה במעבורת, ואם תהיו מברי המזל שעושים את זה, תראו כשאתם מגיעים נחיל של חתולים שבאים לכיוונכם בציפייה. רק חתולים וחתולים עד האופק. נראה שהחתולים שם דיי ידידותיים, והם אוהבים שהמבקרים מאכילים אותם. עם זה שזו יפן, הזנבות של החתולים באי הם לא בהכרח באורך הרגיל שאנחנו מכירים – ביפן נפוץ גזע מקומי בשם Japanese bobtail, או יפני קצר זנב, שיש לו זנב...קצר, שדומה יותר לזנב של ארנב. מי מהמאזינים שטיילו ביפן אולי נתקלו בחתולים כאלה, לא רק באיי חתולים. הגזע הזה אגב מופיע גם בפולקלור היפני. ה-maneki neko, הפסלון של החתול הזה שמרים את היד שיש בבתים ובחנויות ביפן ושנחשב למביא מזל, גם הוא ג'פניז בובטייל, וגם הלו קיטי, אחת החתולות המפורסמות ביותר בעולם, היא ג'פניז בובטייל, תסתכלו על הזנב שלה בהזדמנות.

ב-2018 נערך באאושימה מבצע נרחב לעקר ולסרס את החתולים באי, כדי למנוע התפוצצות אוכלוסין חתולית באי הקטנטן הזה ולאפשר לחתולים חיים טובים יותר. הצליחו במבצע הזה לעקר כמעט את כל החתולים באי. נשארו משהו כמו עשרה לא מעוקרים ומסורסים שיקימו את הדורות הבאים.

(מעברון חתולי. מיאו מיאו 2)

אטרקציה תיירותית חתולית אחרת היא ה-Katte(n) Kabinet, או "ארון החתולים", שנמצא באמסטרדם, בהולנד. זה מצחיק, כשאני הגעתי לאמסטרדם לפני כמה שנים ראיתי את כל התיירים עטים על מוזיאון ואן גוך, ועל בית אנה פרנק, וקונים מלא סמים, ואני הלכתי ישר אל הקאטה קבינט. הקאטה קאבינט הוא מוזיאון שמוקדש כולו ליצירות אומנות בנושא חתולים. זה כולל ציורים, צילומים, פסלים, הדפסים, יש שם גם אוסף רחב של פוסטרים מצוירים של חתולים.

אחד הפריטים המפורסמים באוסף הוא Tournée du Chat noir, הפוסטר שעליו מופיע ציור של חתול שחור שנוצר כדי לפרסם את מועדון ה-chat noir (מוזיקה צרפתית קברטית רקע), החתול השחור, מועדון הקברט שפעל במונמרטר שבפריז בסוף המאה ה-19, ב"בל אפוק" התקופה היפה של פריז. זה היה מועדון שבין האורחים הקבועים שלו היו שמות גדולים בבוהמה הצרפתית כמו Henri de Toulouse-Lautrec, ו-Claude Debussy ו-Paul Verlaine. את הפוסטר הזה יצר הצייר Théophile שטיינלֵן, ומופיע עליו גם השם של Rodolphe סאליס, שייסד וניהל את המועדון.

הבניין שהקאטה קבינט ממוקם בו נבנה אי אז ב-1667 והוא שימש במקור כבית מגורים. לאורך השנים היו בו דיירים מרשימים, כמו אחד מראשי העיר של אמסטרדם, וגם נשיא ארה"ב ג'ון אדמס התאכסן שם כשהוא בא לביקור בעיר. ב-1985 נפתח בו הקאטה קאבינט, ונשמר בו העיצוב של הבית המסורתי, כולל חדר המוסיקה וחדר הנשפים.

המוזיאון הוקם לזכרו של החתול של המייסד שלו. לחתול קראו ג'יי פי מורגן, כמו הבנקאי המיליארדר המפורסם, והוא היה מושא בעצמו לכמה יצירות אומנות חתוליות, שחלק מהן מוצגות בפינה שמוקדשת לו במוזיאון: נוצר פורטרט מצויר שלו, פסל ברונזה, ספר חמשירים, ושטרות של דולר שבהם הוא מופיע במקום ג'ורג' וושינגטון, ושבמקום "In God We Trust", כתוב "We Trust No Dog".

יש למוזיאון כמובן חנות, ואם אתם לא באמסטרדם בקרוב, אפשר לקנות פריטים ממנה גם באינטרנט. וכמובן שמסתובבים במוזיאון כמה חתולים, בשר ודם ופרווה, שמתיישבים על כל דבר ושאוהבים שהמבקרים מלטפים אותם.

(מעברון 3)

אחרי שביקרנו באסיה ובאירופה אנחנו ממשיכים לקצה אחר של העולם, ולאדם אחד שאנשים שומעים עליו בדרך כלל בלי שום קשר לחתולים, שהוא: ארנסט המינגווי. המינגווי היה סופר, זוכה פרס נובל לספרות, הרבה מכם בטח קראתם או שמעתם על יצירות שלו כמו הזקן והים, או למי צלצלו הפעמונים, או הקץ לנשק, או איים בזרם מאת ארנסט המינגווי תרגם את זה יפה אהרן אמיר (לזמזם בלי להיתבע?). המינגוויי היה גם בנאדם לא שגרתי, בכל זאת, סופר, הוא היה חובב ציד, ודיג, וקרבות שוורים, ונשים ואלכוהול (קלנק).

בין השנים 1931 ו-1939 המינגוויי גר בבית פרטי בקי ווסט יחד עם פולין, אשתו השנייה מתוך ארבע. קי ווסט זה אי קטן שנמצא בקצה הדרומי של פלורידה ושל ארה"ב היבשתית כולה, זה 145 קילומטר בקו אווירי מקובה, והיום זה אי מתויר מאוד. אם אתם מגיעים לקי ווסט, אתם יכולים ללכת ולבקר בבית הזה של המינגווי, ולראות את החדר שהוא היה כותב בו, ואת הרהיטים שלו, ואת בריכת השחייה הראשונה אי פעם בקי ווסט שפולין הקימה ושעצבנה מאוד את המינגוויי כי היא הייתה יקרה להחריד :), ואתם יכולים לראות שם גם – חתולים.

המינגווי, כמו הרבה סופרים, אהב חתולים וגם גידל אותם. ספציפית, הייתה לו חתולה לבנה בשם Snow White, שלגייה, שהוא קיבל במתנה מיורד ים בשם קפטן סטנלי דקסטר. היום, הבית בקי ווסא מלא בְצאצאים של החתולה הזו. כשאני הייתי שם ב-2019 היו שם 55 חתולים. אבל, הם לא סתם חתולים. לרוב הגדול של החתולים האלה יש מאפיין ייחודי שאיפיין גם את סנואו ווייט: הם פולידקטילים, כלומר יש להם יותר אצבעות מהרגיל. לחתולים יש בד"כ 5 אצבעות בכפות הרגליים הקדמיות שלהם ו-4 באחוריות, אבל לחתולים האלה יש למשל, 6 אצבעות ברגליים הקדמיות. זה לא מפריע להם בשום צורה, וזה ממש מגניב, יש להם כפות עם מלא אצבעות חתוליות קטנות. כן, יש שם 55 חתולים והרבה מאוד אצבעות רגליים.

חלק מהתקציב של בית המינגווי מוקצה לטיפול בחתולים, הם זוכים לטיפול וטרינרי מסור וזה נראה שהם חיים טוב מאוד. רובם מעוקרים ומסורסים, משאירים שם רק כמה שלא כדי שיהיו דורות המשך פולידקטיליים. וכשמבקרים שם… זה מהמם. הם בכל מקום, זה ספארי של חתולים שאפשר ללטף. אני זוכרת שהסתכתי על חדר הכתיבה של המינגוויי, (הקלדה רקע) שבו נכתבה ספרות בעלת חשיבות עולמית, וראיתי חתול יושב לו שם. כמו שכנראה שישב שם חתול גם בזמן שהמינגווי כתב שם. החתולים בכל המדפים של חנות המזכרות, העובדים שם כבר רגילים שהחתולים עוזרים להם בעבודה. כשהייתי בחדר השינה של המינגווי, ראיתי את השלטים שכתוב בהם שאסור לגעת ברהיטים, ואת החבלים שחוסמים את הגישה לרהיטים – וכמובן שהיה חתול שישן לו בכיף על המיטה של המינגוויי. בקיצור, זה גן עדן לחתולים, ולמי שאוהב אותם.

(מעברון 4)

אז בפרק הזה סקרתי כמה אתרי תיירות חתוליים אהובים עליי במיוחד, אבל יש עוד הרבה מאוד אחרים. יש למשל את הקט קאפהז, בתי קפה שבתוכם מסתובבים להם חתולים, שהלקוחות יכולים לצד הקפה ללטף אותם ולשחק איתם ולהנות מנוכחותם. זה טרנד שהתחיל באסיה, אני הייתי באחד נפלא כזה בקוריאה, ומאסיה התופעה התפשטה גם למקומות אחרים ברחבי העולם. חלק מהקט קאפהז גם משולבים בימינו עם מקלטים לחתולים, ככה שהמבקרים גם יכולים לאמץ את החתולים, והמקלטים מרוויחים קצת כסף למימון הפעילות שלהם בזכות בית הקפה.

אטרקציה אחרת, באיפר Ypres שבבלגיה נערך בכל שנה במאי פסטיבל החתולים, Katte(n)stoet (קר' katestoot), שזו תהלוכה שכוללת אנשים שמחופשים לחתולים, ובמות גדולות עם פסלים ובלוני ענק ומיצבים חתוליים, והרבה אוהבי חתולים, מין עדאלידעת חתולים גדולה.

באוהיו, יש מוזיאון **להיסטוריה** של החתולים, שכולל פריטים כמו הקולר שהוענק למקום הראשון בתערוכת החתולים הראשונה של ארה"ב, שנערכה ב-1895, ובית חתולים שעיצב פרנק לויד רייט, שהיה אחד האדריכלים החשובים במאה ה-20, הוא עיצב למשל את מוזיאון הגוגנהיים. וגם בית לחתולים.

ויש עוד המון אטרקציות תיירותיות חתוליות בכל פינות הפלנטה שלנו, כי, כידוע, העולם שייך לחתולים.

(מעברון 5 ואחרון)

לפני שאני אעבור לדברי הסיום, אני רוצה לומר שהפרק הזה, וכל פרויקט "רחלי עושה דברים", מוקדש לזכרה של דוטי, החתולה הנהדרת והיפהפיה והחכמה שלי, שאני מתגעגעת אליה מאוד. וזהו, כאן מגיע לסיומו עוד פרק של "לשחק עם העובדות". אני רחלי ווקס, פודקאסטרית עם נשמה של חתול, ובתחילת החודש הבא אני אהיה כאן עם עוד משחק קופסה אחר לחלוטין ועם עוד עולם תוכן מגניב ומעניין, אני מקווה שלא ישנאו אותי בעקבות הנושא של הפרק הבא, אבל בכל מקרה, אתם יכולים להיות בטוחים שלא, אני לא הולכת לדבר על פנדמיק. וכמובן, אני מזמינה אתכם לעשות פולואו או סבסקרייב או פלוס כזה לפודקאסט באפליקציית הפודקאסטים שלכם, גם אם היא יוטיוב, ולעשות לייק בפייסבוק לרחלי עושה דברים, ולהכנס לאתר של רחלי עושה דברים, רחלי נקודה מי, r-a-c-h-e-l-i נקודה m-e, ולשוטט שם ולהירשם לניוזלטר ול...התלהב, ואם אתם חובבי חתולים (או שלא) ועשיתי לכם חשק לקנות את המשחק אי החתולים Isle of cats יש לינק לאיביי בתיאור הפרק. ספרו לי בתגובה לפוסט הפרק בפייסבוק, באיזה מהאתרים שהזכרתי היום הכי בא לכם לבקר? ובכל מקרה, עד לפעם הבאה, תודה שהאזנתם, איזה כיף שבאתם, תבואו שוב, ו...ביי ביי :).

(סגיר)